Personer, der har fået en ubetinget dom, må ikke bevæge sig frit omkring. De skal afsone deres dom i arresthus, fængsel eller med fodlænke.

Mange dømte møder dog ikke op for at afsone deres dom. Derfor indførte politikerne i 2016 en bøde på 1000 kroner for udeblivelse.

Men i 2017 og i de første fire måneder af 2018 var der stadig 20 procent, der ikke mødte op for at afsone deres dom. Det skriver fagbladet Fængselsfunktionæren.

Direktør: Nogle dømte er ikke så gode til at overholde aftaler

Thorkild Fogde er direktør i Kriminalforsorgen. Ifølge ham er det (der?) for mange dømte, der udebliver, og han kalder situationen ’uholdbar’.

- Men vi må også indse, at det ikke er alle vores kunder i Kriminalforsorgen, der lever et lige struktureret og velordnet liv. Nogle har en kaotisk tilværelse, og de er ikke så gode til at overholde aftaler, siger han.

Han siger samtidig, at det ikke er farlige kriminelle, men folk med mindre straffe, der ikke møder op til afsoning.

Flere partier kræver hårdere sanktioner

Retsordførerne i Venstre, Socialdemokratiet og Dansk Folkeparti siger, at Folketinget skal overveje nye sanktioner som for eksempel ekstra fængselsstraf.

Preben Bang Henriksen er retsordfører for Venstre. Han siger, at de dømte typisk skylder samfundet mange penge, og derfor betyder en bøde på 1000 kroner ikke så meget.

Det har ikke været muligt at få en kommentar fra justitsminister Søren Pape Poulsen (Det Konservative Folkeparti).

Nedenfor kan du læse, hvordan dømte kan blive straffet, hvis de udebliver fra afsoning. Du kan også se, hvor mange procent der udebliver fra afsoning.